## El Consell autoritza la cessió dels antics cines de PortCastelló a la Conselleria d’Innovació per a la creació d’un nou ‘hub’ de tecnologies digitals

*** L’Autoritat Portuària de Castelló posarà a la disposició d’Innovació l’ús d’este immoble per a albergar un centre de formació en tecnologies
* La Conselleria abonarà 6,6 milions d’euros per l’ús d’este espai durant 30 anys i es compromet a rehabilitar i adequar l’edifici**

El Consell ha aprovat un conveni de col·laboració amb l’Autoritat Portuària de Castelló (PortCastelló), per a la posada a la disposició de la Generalitat de l’immoble que albergava els antics cines del complex Puerto Azahar, amb la finalitat de posar en marxa un nou *hub* de tecnologies digitals.

El conveni que subscriuran la Conselleria d’Innovació i PortCastelló regularà la concessió de l’ús de l’edifici i les superfícies annexes del complex Puerto Azahar, situat en el moll de costa del port de Castelló. L’immoble, que en el passat ha albergat cines i locals comercials, compta amb una superfície total construïda de 6.155 metres quadrats, distribuïda en quatre plantes.

En l’interior, la Conselleria pretén posar en marxa un espai de formació, investigació, *living labs* i demostradors de continguts i tecnologies digitals en el marc de la seua estratègia per a convertir els principals ports de la Comunitat Valenciana en pols d’innovació i desenrotllament tecnològic.

L’objectiu és que el futur centre puga oferir activitats i servicis d’interés tant per a la comunitat científica com per a les empreses, facilitant l’accés a bancs de proves o proporcionant assessorament en el desenrotllament d’aplicacions entorn de la intel·ligència artificial, *blockchain*, *big data*, internet de les coses (IoT) o 5G, entre altres tecnologies disruptives.

Estos servicis complementaran els espais per a empreses i formació en competències digitals, dirigits especialment a facilitar l’ocupabilitat i la permanència en el mercat de treball de les persones que residixen en esta província.

L’ús d’este immoble per part de la Generalitat tindrà una vigència de 30 anys, prorrogable 5 anys més, i s’acorda un import de 6,6 milions d’euros en concepte de taxes. En concret, la quantitat prevista per a 2025 és de 221.971 euros.

A més, Innovació assumirà també les obres de rehabilitació i d’adequació de l’espai, amb la finalitat que puga albergar els nous usos previstos.

Fecha: 01/04/2025